*PROJEKTS*

LATVIJAS REPUBLIKAS MINISTRU KABINETS

2013.gada\_\_\_\_. \_\_\_\_\_\_\_ Noteikumi Nr.

Rīgā (prot.Nr.      §)

**Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda programmas „Pētniecība un stipendijas” īstenošanas kārtība un divpusējas sadarbības fonda sagatavošanas vizīšu projektu iesniegumu atklāta konkursa nolikums**

*Izdoti saskaņā ar Eiropas Ekonomikas zonas   
finanšu instrumenta un Norvēģijas finanšu instrumenta   
2009.–2014.gada perioda vadības likuma   
9.panta pirmo daļu un 15.panta 5., 6.un 7.punktu*

**I. Vispārīgie jautājumi**

1. Noteikumi nosaka:

1.1. Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda programmas „Pētniecība un stipendijas” (turpmāk – programma) īstenošanas kārtību;

1.2. programmas apsaimniekotāju un aģentūru, kompetences sadalījumu un sadarbības kārtību starp šīm institūcijām, kā arī programmas apsaimniekotāja un aģentūras funkcionālās padotības formu;

1.3. programmas apsaimniekotāja un programmas donorvalsts partnera sadarbības kārtību;

1.4. programmas divpusējās sadarbības fonda projektu sagatavošanas vizīšu projektu iesniegumu atklāta konkursa nolikumu, kurā ietverti vērtēšanas kritēriji un prasības projekta iesnieguma iesniedzējam.

2. Programmas mērķis ir uzlabota cilvēkresursu un zināšanu bāze Latvijā, - uz zināšanām balstīta attīstība, veicinot studentu un augstākās izglītības institūciju darbinieku mobilitāti un divpusējo sadarbību starp Latvijas Republiku un donorvalstīm (Norvēģija, Lihtenšteina un Islande) pētniecības un augstākās izglītības jomā.

3. Programma veicina šādu horizontālo prioritāšu īstenošanu:

3.1. laba pārvaldība;

3.2. videi draudzīga darbība;

3.3. ekonomiskā ilgtspēja;

3.4. sociālā ilgtspēja;

3.5. dzimumu līdztiesība.

4. Programmas tiešā mērķa grupa ir augstskolu un koledžu studenti un to personāls, kā arī zinātnisko institūciju personāls.

5. Programmas ietvaros plānots sasniegt šādus rezultāta rādītājus:

5.1. pieaugusi augstākās izglītības institūciju studentu un personāla mobilitāte starp Latviju un Eiropas Ekonomikas zonas (Eiropas Brīvās tirdzniecības asociācijas) valstīm (bāzes vērtība 2013.gadā – 0; mērķis 2017.gadā - 45 studenti, kuri saņēmuši Eiropas Kredītu pārneses sistēmas kredītpunktus (turpmāk - ECTS kredītpunktus) mobilitātes ietvaros un 45 personāla pārstāvji, kuri ir paaugstinājuši savas prasmes/ieguvuši jaunas zināšanas);

5.2. pieaugusi augstākās izglītības institūciju studentu un personāla mobilitāte starp Latviju un Norvēģiju (bāzes vērtība 2013.gadā – 0; mērķis 2017.gadā - 45 studenti, kuri saņēmuši ECTS kredītpunktus mobilitātes ietvaros un 45 personāla pārstāvji, kuri ir paaugstinājuši savas prasmes/ieguvuši jaunas zināšanas);

5.3. pieaugusi zinātniskā sadarbība starp Latviju un Norvēģiju (bāzes vērtība 2012.gadā – 0; mērķis 2017.gadā – 40 sadarbības projekti un 80 sadarbībā iesaistītas institūcijas);

5.4. Latvijas un Norvēģijas zinātniskās sadarbības rezultātā uzlabota zinātniskā kapacitāte Latvijā un pieaugusi zinātnisko rezultātu pielietošana (bāzes vērtība 2012.gadā – 0; mērķis 2017.gadā – 80 zinātniskās publikācijas, tai skaitā 40 starptautiski citējamas zinātniskās publikācijas).

6. Kopējais programmas finansējums ir EUR 6 122 500, tai skaitā:

6.1. Eiropas Ekonomikas zonas finanšu instrumenta līdzfinansējums EUR 518 250 un Norvēģijas finanšu instrumenta līdzfinansējums EUR 4 992 000, kas sastāda 90% no kopējā programmas līdzfinansējuma;

6.2. Latvijas valsts budžeta līdzfinansējums EUR 612 250, kas sastāda 10% no kopējā programmas līdzfinansējuma.

7. Kopējo programmas finansējumu veido:

7.1. divpusējās sadarbības fondam pieejamais programmas līdzfinansējums EUR 122 449, tai skaitā projektu sagatavošanas vizītēm aktivitātē „Stipendijas” – EUR 24 490 un aktivitātē „Pētniecība” – EUR 48 980, un divpusējās sadarbības atbalsta pasākumiem projektu īstenošanas laikā aktivitātē „Pētniecība” - EUR 48 979;

7.2. diviem projektu iesniegumu atklātajiem konkursiem aktivitātē „Stipendijas” pieejamais programmas līdzfinansējums – EUR 1 045 037;

7.3. projektu iesniegumu atklātajam konkursam aktivitātē „Pētniecība” pieejamais programmas līdzfinansējums – EUR 4 435 556;

7.4. programmas administrēšanai pieejamais programmas līdzfinansējums – EUR 495 978;

7.5.papildu pasākumu īstenošanai pieejamais programmas līdzfinansējums – EUR 23 480 EUR;

**II. Programmas īstenošanas kārtība**

8. Programmas īstenošanu nodrošina Izglītības un zinātnes ministrija kā programmas apsaimniekotājs un Valsts izglītības attīstības aģentūra kā aģentūra.

9. Programmas ietvaros programmas apsaimniekotājs veic šādas funkcijas:

9.1. izveido un vada sadarbības komiteju saskaņā ar Eiropas Ekonomikas zonas finanšu instrumenta komitejas 2011.gada 13.janvārī apstiprinātajiem noteikumiem par Eiropas Ekonomikas zonas finanšu instrumenta ieviešanu 2009.-2014.gadā (turpmāk – noteikumi par Eiropas Ekonomikas zonas finanšu instrumenta ieviešanu 2009.-2014.gadā) 3.3.panta 1.punktu un saskaņā ar Norvēģijas Ārlietu ministrijas 2011.gada 11.februārī apstiprināto noteikumu par Norvēģijas finanšu instrumenta ieviešanu 2009.-2014.gadā (turpmāk – noteikumi par Norvēģijas finanšu instrumenta ieviešanu 2009.-2014.gadā) 3.3.panta 1.punktu;

9.2. izveido un vada programmas komiteju saskaņā ar noteikumu par Norvēģijas finanšu instrumenta ieviešanu 2009.-2014.gadā 12.pielikuma 2.2.apakšpunktu;

9.3. nodrošina programmas projektu iesniegumu vērtēšanas kritēriju saskaņošanu ar donorvalstu partneriem;

9.4. nodrošina programmas īstenošanas uzraudzību un kontroli, tai skaitā izstrādā programmas vadības un kontroles sistēmu;

9.5. nodrošina, lai netiktu pārsniegts programmas īstenošanai pieejamais finansējums, un uzrauga minētā finansējuma apguvi;

9.6. sagatavo un iesniedz pārskatus saskaņā ar normatīvajiem aktiem par Eiropas Ekonomikas zonas finanšu instrumenta un Norvēģijas finanšu instrumenta 2009.–2014.gada perioda (turpmāk – finanšu instrumenti) vadību;

9.7. iesniedz programmas finanšu instrumentu līdzekļu pieprasījumu prognozes sertifikācijas iestādei;

9.8. sagatavo informāciju valsts budžeta līdzekļu pieprasījumam saskaņā ar normatīvajiem aktiem par valsts budžeta līdzekļu pieprasījumu izstrādāšanas un iesniegšanas pamatprincipiem;

9.9. uzrauga programmas rezultāta rādītāju sasniegšanu un aktualizēšanu;

9.10. nodrošina programmas līgumu grozījumu sagatavošanu un iesniegšanu vadošajā iestādē.

10. Programmas īstenošanai aģentūra veic šādas funkcijas:

10.1. izstrādā projekta līguma projektu un saskaņo to ar programmas apsaimniekotāju;

10.2. nodrošina atklātu projektu iesniegumu atlasi un vērtēšanu, tai skaitā izveido projektu iesniegumu vērtēšanas komisiju programmas divpusējās sadarbības fonda un aktivitātes „Stipendijas” projektu iesniegumu vērtēšanai un izstrādā vadlīnijas projektu iesniedzējiem un projektu vērtētājiem;

10.3. slēdz projekta līgumu, izvērtē projekta līguma grozījumus un saskaņo tos ar programmas apsaimniekotāju, ja šie grozījumi ir saistīti ar izmaiņām projekta iznākuma rādītājos, un apstiprina vai noraida projekta līguma grozījumus;

10.4. sniedz programmas apsaimniekotājam un finanšu instrumentu vadībā iesaistītajām institūcijām informāciju saskaņā ar normatīvajiem aktiem par valsts budžeta līdzekļu pieprasījumu izstrādāšanas un iesniegšanas pamatprincipiem;

10.5. uzrauga un kontrolē atklātas atlases projektu īstenošanu, tai skaitā veic izlases pārbaudes projektu īstenošanas vietās un nodrošina informācijas un publicitātes pasākumu uzraudzību projektu līmenī;

10.6. pārbauda un iesniedz Iepirkumu uzraudzības birojā līdzfinansējuma saņēmēja iepirkumu plānu un veic projektu iepirkumu norises pirmspārbaudes un projektu iepirkumu dokumentācijas pārbaudes saskaņā ar normatīvajiem aktiem par finanšu instrumentu vadību;

10.7. uzkrāj datus par atklātas atlases projektiem un sagatavo informāciju un analīzi programmas apsaimniekotājam par atklātas atlases projektu īstenošanai pieejamā finansējuma apguvi, projektu rezultāta rādītāju izpildi un projektu mērķu sasniegšanu;

10.8. pārbauda līdzfinansējuma saņēmēja iesniegtos projekta pārskatus, uzrauga projekta progresu, apstiprina attiecināmo izdevumu summas un veic maksājumus līdzfinansējuma saņēmējam;

10.9. iesniedz programmas apsaimniekotājam programmas finanšu starpposma, gada un noslēguma pārskatu sagatavošanai nepieciešamo informāciju un pamatojošos dokumentus;

10.10. veic atklātas atlases projektu neatbilstoši veikto izdevumu uzskaiti, pieņem lēmumu par neatbilstoši veiktajiem izdevumiem un nodrošina to atgūšanas procesu;

10.11. nodrošina izpildes kontroli attiecībā uz projekta līguma noslēguma nosacījumiem, kuri jāievēro pēc projekta pabeigšanas;

10.12. pilda sadarbības komitejas un programmas komitejas sekretariāta funkcijas un nodrošina ar sadarbības komitejas un programmas komitejas darbību saistīto izdevumu segšanu no programmas administratīvajām izmaksām;

10.13. izstrādā un saskaņo ar programmas apsaimniekotāju programmas komunikācijas plānu un nodrošina tā īstenošanu.

11. Aģentūra ir programmas apsaimniekotāja funkcionālā pārraudzībā.

12. Ja kādā no šo noteikumu 7.punktā minētajām aktivitātēm rodas programmas līdzfinansējuma atlikums, programmas sadarbības komiteja un programmas komiteja var lemt par izmaiņām šo noteikumu 7.punktā norādītajā programmas līdzfinansējuma sadalījumā pa programmas aktivitātēm un programmas grozījumu ierosināšanu atbilstoši normatīvajiem aktiem par finanšu instrumentu vadību.

13. Programmas ietvaros ir attiecināmas šādas izmaksas:

13.1. saskaņā ar šo noteikumu 14.punktu programmas apsaimniekotāja un aģentūras izmaksas, lai stiprinātu sadarbību un apmainītos ar pieredzi programmas ieviešanas jomā ar līdzīgām institūcijām finanšu instrumentu saņēmējvalstīs (Bulgārijā, Čehijā, Grieķijā, Igaunijā, Kiprā, Lietuvā, Maltā, Polijā, Portugālē, Rumānijā, Slovākijā, Slovēnijā, Spānijā, Ungārijā) un donorvalstīs;

13.2. divpusējās sadarbības fonda projektu izmaksas;

13.3. šo noteikumu 7.2. un 7.3.apakšpunktā minēto aktivitāšu projektu izmaksas atbilstoši normatīvajam aktam par programmas aktivitāšu atklātu projektu iesniegumu konkursu īstenošanu;

13.4. programmas apsaimniekotāja un aģentūras papildus pasākumu izmaksas saskaņā ar šo noteikumu 15.punktu.

14. Programmas apsaimniekotāja un aģentūras attiecināmās administratīvās izmaksas, kas tieši saistītas ar programmas vadības nodrošināšanu, ir:

14.1. atlīdzība (darba samaksa (tai skaitā piemaksas, virsstundu darbs), sociālās garantijas un atvaļinājumi) un obligāto veselības pārbaužu izmaksas, kas noteiktas saskaņā ar normatīvajiem aktiem par valsts un pašvaldību institūciju amatpersonu un darbinieku atlīdzību, kā arī attiecīgās iestādes iekšējiem normatīvajiem aktiem par darba pienākumu veikšanu;

14.2. programmas īstenošanai izmantojamo telpu nomas maksa;

14.3. telpu apsaimniekošanas izmaksas – pamatpakalpojumi un papildpakalpojumi saskaņā ar normatīvajiem aktiem par dzīvojamo telpu nomu;

14.4. kancelejas un biroja preču izmaksas;

14.5. sakaru pakalpojumu izmaksas (piemēram, telekomunikācijas, internets, pasta pakalpojumi);

14.6. ar sadarbības komitejas un programmas komiteju sanāksmju organizēšanu saistītās izmaksas, tai skaitā:

14.6.1. aviobiļešu, dienas naudas un viesnīcas izdevumu apmaksa donorvalsts partnera deleģētajiem pārstāvjiem programmas komitejā;

14.6.2. atlīdzība programmas komitejas locekļiem, kuri nav programmas apsaimniekotāja vai aģentūras nodarbinātie, kas noteikta, ņemot vērā atalgojuma likmes programmas komitejas locekļu pamatdarba vietā un, ievērojot vienlīdzīgas attieksmes un līdzvērtīguma principus;

14.6.3. sadarbības komitejas un programmas komitejas sanāksmju rīkošanas saimnieciskās izmaksas;

14.7. ārpakalpojumu izmaksas:

14.7.1. programmas īstenošanai nepieciešamo pakalpojumu izmaksas (piemēram, auditēšana, ekspertu pakalpojumi, tulkošana, elektroniskās sistēmas izstrāde projektu iesniegumu iesniegšanai, izvērtēšanai un uzraudzībai, bankas pakalpojumi);

14.7.2. publicitātes un informācijas pasākumu izmaksas (piemēram, bukletu izdošana, publikācijas laikrakstos, programmai veltītas atsevišķas sadaļas izveide programmas apsaimniekotāja tīmekļa vietnē un tās uzturēšana, informācijas sagatavošana presei, semināri, konferences);

14.8. programmas īstenošanā iesaistīto personu vietējo un ārvalstu komandējumu izmaksas atbilstoši normatīvajiem aktiem ar komandējumiem saistīto izdevumu atlīdzināšanas jomā;

14.9. tehniskā aprīkojuma iegādes un uzstādīšanas izmaksas;

14.10. pievienotās vērtības nodokļa maksājumi, kas tieši saistīti ar programmas administratīvajām izmaksām un nav atgūstami Latvijas Republikā.

15. Programmas apsaimniekotāja un aģentūras papildu pasākumu attiecināmās izmaksas ir:

15.1. pasākumu īstenošanai nepieciešamo telpu un tehniskā aprīkojuma nomas maksa, pasākumu informācijas un publicitātes pasākumu izmaksas, pasākumu rīkošanas saimnieciskās izmaksas;

15.2. pasākuma īstenošanai nepieciešamo ekspertu izmaksas un tulkošanas pakalpojumu izmaksas;

15.3. programmas īstenošanā iesaistīto personu vietējo un ārvalstu komandējumu izmaksas atbilstoši normatīvajiem aktiem ar komandējumiem saistīto izdevumu atlīdzināšanas jomā.

16. Programmas projektus un pasākumus īsteno līdz 2017.gada 30.aprīlim, ja vien attiecīgajai programmas aktivitātei nav noteikts cits īstenošanas beigu termiņš.

17. Programmas donorvalstu partneri ir Norvēģijas Pētniecības padome un Norvēģijas starptautiskās sadarbības centrs izglītībā.

**III. Sadarbības komiteja un programmas komiteja**

18. Programmas apsaimniekotājs aktivitātē „Stipendijas” izveido sadarbības komiteju, kas darbojas saskaņā ar noteikumu par Norvēģijas finanšu instrumenta ieviešanu 2009.-2014.gadā 3.3.panta 1.punktu un noteikumu par Eiropas Ekonomikas zonas finanšu instrumenta ieviešanu 2009.-2014.gadā 3.3.panta 1.punktu un aktivitātē „Pētniecība” izveido programmas komiteju, kas darbojas saskaņā ar noteikumu par Norvēģijas finanšu instrumenta ieviešanu 2009.-2014.gadā 12.pielikuma 2.2.pantu.

19. Programmas apsaimniekotāja un donorvalsts partnera sadarbības kārtību nosaka sadarbības komitejas nolikums un programmas komitejas nolikums.

20. Sadarbības komiteja ir konsultatīva institūcija, kuras uzdevums ir sniegt atbalstu programmas apsaimniekotājam programmas īstenošanas uzraudzībā.

21. Sadarbības komitejas sastāvā iekļauj programmas apsaimniekotāja, Latvijas augstākās izglītības un zinātnes institūciju pārstāvjus un programmas donorvalstu partneru pārstāvjus. Sadarbības komitejā novērotāja statusā var piedalīties vadošās iestādes, Finanšu instrumenta biroja, donorvalstu institūciju, Norvēģijas Karalistes vēstniecības Latvijā, Izglītības un zinātnes ministrijas un Valsts izglītības attīstības aģentūras pārstāvji.

22. Programmas komitejas sastāvā iekļauj programmas apsaimniekotāja pārstāvjus, kā arī programmas apsaimniekotāja un programmas donorvalsts partnera deleģētos zinātnes un pētniecības jomas pārstāvjus no Latvijas un Norvēģijas. Programmas komitejā novērotāja statusā var piedalīties vadošās iestādes, Finanšu instrumenta biroja, donorvalstu institūciju, Norvēģijas Karalistes vēstniecības Latvijā, Izglītības un zinātnes ministrijas un Valsts izglītības attīstības aģentūras pārstāvji.

23. Programmas komitejas uzdevums ir apstiprināt aktivitātes „Pētniecība” projektu iesniegumu atlases kritērijus un citus konkursa izsludināšanai nepieciešamos dokumentus (vadlīnijas projektu iesniedzējiem, vadlīnijas projektu vērtētājiem u.c.), veikt projektu iesniegumu atlasi un sniegt priekšlikumu programmas apsaimniekotājam un aģentūrai par aktivitātes „Pētniecība” projektu apstiprināšanu līdzfinansēšanai no programmas līdzekļiem, un sniegt atbalstu programmas apsaimniekotājam programmas īstenošanas uzraudzībā.

24. Programmas apsaimniekotājs var sasaukt kopīgas programmas komitejas un sadarbības komitejas sanāksmes, lai lemtu par jautājumiem kas ir abu komiteju kompetencē.

**IV. Divpusējās sadarbības fonda projektu sagatavošanas vizīšu projektu iesniegumu atklāta atlase**

25. Programmas divpusējās sadarbības fonda projektu sagatavošanas vizīšu projektu iesniegumu atklātajā konkursā ir pieejams programmas līdzfinansējums EUR 73 470, tai skaitā:

25.1. pētniecības komponentes ietvaros pieejamais programmas līdzfinansējums no Norvēģijas finanšu instrumenta līdzekļiem – EUR 48 980;

25.2. stipendiju komponentes ietvaros pieejamais programmas līdzfinansējums – EUR 24 490, tai skaitā no Norvēģijas finanšu instrumenta līdzekļiem– EUR 12 973 un no Eiropas Ekonomikas zonas finanšu instrumenta līdzekļiem – EUR 11 517.

26. Programmas divpusējās sadarbības fonda projektu sagatavošanas vizīšu atklātu projektu iesniegumu konkursu īsteno, izsludinot atklātu projektu iesniegumu atlasi par visu divpusējās sadarbības fonda projektu sagatavošanas vizīšu finansējumu. Projektu iesniegumu pieņemšana notiks sešas kalendārās nedēļas vai tiks izbeigta ātrāk, ja būs izlietots viss pieejamais finansējums. Ja pēc atklāta projektu konkursa sludinājumā noteiktā termiņa būs radies divpusējās sadarbības fonda projektu sagatavošanas vizīšu finansējuma atlikums, aģentūra var izsludināt divpusējās sadarbības fonda projektu sagatavošanas vizīšu atklātas projektu iesniegumu atlases papildkārtu, ievērojot šo noteikumu prasības un sadarbības komitejas un programmas komitejas lēmumu par papildkārtas īstenošanu.

27. Aģentūra izsludina atklātu konkursu un ievieto sludinājumu oficiālajā izdevumā "Latvijas Vēstnesis", aģentūras tīmekļa vietnē www.viaa.gov.lv, programmas apsaimniekotāja tīmekļa vietnē www.izm.gov.lv, divos Latvijas dienas laikrakstos latviešu valodā un vienā Latvijas dienas laikrakstā krievu valodā, kā arī nosūta informāciju publicēšanai vadošās iestādes uzturētajās finanšu instrumentu tīmekļa vietnēs www.eeagrants.lv un www.norwaygrants.lv latviešu valodā un angļu valodā un Finanšu instrumenta biroja uzturētajā tīmekļa vietnē www.eeagrants.org angļu valodā.

28. Aģentūra paziņojumu par projektu iesniegumu iesniegšanas izbeigšanu ievieto oficiālajā izdevumā "Latvijas Vēstnesis", aģentūras tīmekļa vietnē internetā www.viaa.gov.lv, programmas apsaimniekotāja tīmekļa vietnē www.izm.gov.lv, divos Latvijas dienas laikrakstos latviešu valodā un vienā Latvijas dienas laikrakstā krievu valodā, kā arī nosūta informāciju publicēšanai vadošās iestādes uzturētajās finanšu instrumentu tīmekļa vietnēs www.eeagrants.lv un www.norwaygrants.lv latviešu valodā un Finanšu instrumenta biroja uzturētajā tīmekļa vietnē www.eeagrants.org angļu valodā ne vēlāk kā piecu darbdienu laikā pēc pēdējās atlases noslēgšanas, kuras ietvaros bija pieejams finansējums.

29. Programmas divpusējās sadarbības fonda projektu sagatavošanas vizīšu projekta iesnieguma iesniedzējs var būt:

29.1. Norvēģijas finanšu instrumenta pētniecības komponentes ietvaros - zinātnisko institūciju reģistrā reģistrēta Latvijas zinātniskā institūcija, kas neatkarīgi no tās juridiskā statusa (publisko tiesību subjekts vai privāto tiesību subjekts) vai finansēšanas veida atbilstoši tās darbību reglamentējošajiem dokumentiem (statūtiem, nolikumam vai satversmei) veic šādas ar saimniecisku darbību nesaistītas pamatdarbības – zinātniskā darbība un zinātniskās darbības rezultātu izplatīšana zināšanu un tehnoloģiju pārneses apmācību veidā un ieņēmumus, kas iegūti, īstenojot šīs pamatdarbības, atkārtoti iegulda pamatdarbībās, ievērojot, ka komersantiem, kuri var ietekmēt zinātnisko institūciju kā tās akcionāri vai dalībnieki, nav priekšrocību uz zinātniskās institūcijas pētījumu kapacitāti vai tās radītajiem pētniecības rezultātiem;

29.2. Norvēģijas finanšu instrumenta stipendiju komponentes un Eiropas Ekonomikas zonas finanšu instrumenta stipendiju komponentes ietvaros - akreditēta augstākās izglītības iestāde, t.sk. koledža, no Latvijas, Lihtenšteinas, Īslandes vai Norvēģijas, kurai ir derīga, pamatojoties uz Eiropas Parlamenta un Padomes 2006.gada 15.novembra lēmumu Nr.1720/2006/EK ar ko izveido rīcības programmu mūžizglītības jomā, Eiropas Komisijas piešķirta Erasmus Universitātes harta.

30. Programmas divpusējās sadarbības fonda projektu sagatavošanas vizīšu projekta partneri, kuri var pretendēt uz programmas finansējumu, var būt:

30.1. Norvēģijas finanšu instrumenta pētniecības komponentes ietvaros - Norvēģijas Karalistē vai Latvijā reģistrētas pētniecības vai zinātniskās institūcijas, kas neatkarīgi no to juridiskā statusa (publisko tiesību subjekts vai privāto tiesību subjekts) vai finansēšanas veida atbilstoši tās darbību reglamentējošajiem dokumentiem (piemēram, statūtiem, nolikumam vai satversmei) veic šādas ar saimniecisku darbību nesaistītas pamatdarbības – zinātniskā darbība un zinātniskās darbības rezultātu izplatīšana zināšanu un tehnoloģiju pārneses veidā un ieņēmumus, kas iegūti, īstenojot šīs pamatdarbības, atkārtoti iegulda pamatdarbībās, ievērojot, ka komersantiem, kuri var ietekmēt zinātnisko institūciju kā tās akcionāri vai dalībnieki, nav priekšrocību uz zinātniskās institūcijas pētījumu kapacitāti vai tās radītajiem pētniecības rezultātiem;

30.2. Norvēģijas finanšu instrumenta stipendiju komponentes un Eiropas Ekonomikas zonas finanšu instrumenta stipendiju komponentes ietvaros - augstākās izglītības institūcijas no Latvijas, Īslandes, Lihtenšteinas vai Norvēģijas, kurām ir derīga, pamatojoties uz Eiropas Parlamenta un Padomes 2006.gada 15.novembra lēmumu Nr.1720/2006/EK ar ko izveido rīcības programmu mūžizglītības jomā, Eiropas Komisijas piešķirta Erasmus Universitātes harta.

31. Projektu sagatavošanas vizīšu projektos var piedalīties arī citi partneri (jebkuras juridiskas vai fiziskas personas, komerciālas vai nekomerciālas organizācijas, kā arī nevalstiskās organizācijas, kuras nav minētas šo noteikumu 30.punktā, bet kuras var sniegt ieguldījumu projekta īstenošanā), bet šādu partneru dalības izmaksas divpusējās sadarbības fonda projektu sagatavošanas vizīšu projektos nevar segt no programmas finansējuma.

32. Programmas divpusējās sadarbības fonda projektu sagatavošanas vizīšu projekta ietvaros partnerība starp vismaz vienu institūciju no Latvijas un vienu institūciju no Islandes, Lihtenšteinas vai Norvēģijas ir obligāta.

33. Projekta iesnieguma iesniedzējs var pretendēt uz finansējumu, ja tas atbilst šādām prasībām:

33.1. tas nav iesniedzis vienu un to pašu projekta iesniegumu finansēšanai no dažādiem finanšu avotiem un nepretendē saņemt dubultu finansējumu viena un tā paša projekta īstenošanai;

33.2. tas nav pasludināts par maksātnespējīgu, neatrodas tiesiskās aizsardzības procesā vai likvidācijas procesā, tā saimnieciskā darbība nav apturēta vai pārtraukta, nav uzsākta tiesvedība par tā darbības izbeigšanu vai maksātnespēju (ja attiecināms);

33.5. tas nav sniedzis nepatiesu informāciju programmas apsaimniekotājam vai aģentūrai saistībā ar aģentūras administrēto Eiropas Savienības struktūrfondu vai citu ārvalstu finanšu instrumentu saistīto projektu īstenošanu;

33.6. tas ir iepazinies ar visiem finansējuma saņemšanas nosacījumiem, kas ir noteikti šajos noteikumos, un projekta īstenošanas gaitā apņemas tos ievērot.

34. Projekta iesnieguma iesniedzējs var iesniegt neierobežotu projektu iesniegumu skaitu, ja tie nepārklājas ar līdzīgiem iesniegumiem, kas apraksta to pašu ideju.

35.Vienas sagatavošanās vizītes ilgums ir no vienas līdz piecām dienām.

36. Programmas divpusējās sadarbības fonda projektu sagatavošanas vizīšu atklātu projektu ietvaros ir attiecināmas:

36.1. ceļa izdevumu, dienas naudas un viesnīcas izmaksas uz donorvalstīm atbilstoši normatīvajiem aktiem ar komandējumiem saistīto izdevumu atlīdzināšanas jomā;

36.2. donorvalsts partnera ceļa izdevumu, dienas naudas un viesnīcas izmaksas uz Latviju saskaņā ar attiecīgajā valstī noteiktajam komandējuma izdevumu normām;

36.3. apdrošināšanas izmaksas;

36.4. vietējā transporta izmaksas.

37. Programmas divpusējās sadarbības fonda projektu sagatavošanas vizīšu projektiem programmas līdzfinansējums ir 100 % no projekta kopējām attiecināmajām izmaksām, bet tas nevar pārsniegt EUR 1000 vienam projektam.

38. Lai pretendētu uz programmas divpusējās sadarbības fonda projektu sagatavošanas vizīšu projekta finansējumu, projekta iesnieguma iesniedzējs aizpilda projekta iesnieguma veidlapu (1.pielikums) un iesniedz to aģentūrā personīgi, nosūta pa pastu (pasta zīmogs) uz sludinājumā norādīto adresi vai iesniedz elektroniskā dokumenta formā.

39. Projekta iesniegumam pievieno:

39.1. apliecinājumu no šo noteikumu 37.punktā minētajiem kritērijiem atbilstošas institūcijas (projekta partnera) par sadarbības īstenošanu projekta ietvaros (2.pielikums);

39.2. projekta dalībnieku *curriculum vitae.*

40. Ja projekta iesniegumu iesniedz papīra formā, projekta iesnieguma iesniedzējs iesniedz aizpildīto projekta iesnieguma veidlapu un šo noteikumu [39.punktā](http://www.likumi.lv/doc.php?id=243227#p29) minētos pielikumus vienā eksemplārā. Projekta iesniegumam pievieno projekta iesnieguma elektronisko versiju elektroniskā datu nesējā vai nosūta projekta iesnieguma elektronisko versiju uz aģentūras elektroniskā pasta adresi [info@viaa.gov.lv](mailto:info@viaa.gov.lv).

41. Ja projekta iesniegumu iesniedz elektroniska dokumenta formā, projekta iesniedzējs aizpildīto projekta iesnieguma veidlapu un šo noteikumu [39.punktā](http://www.likumi.lv/doc.php?id=243227#p29) minētos pielikumus paraksta ar drošu elektronisko parakstu, apliecina ar laika zīmogu atbilstoši normatīvajiem aktiem par elektronisko dokumentu noformēšanu un to nosūta uz sludinājumā norādīto elektroniskā pasta adresi.

42.Par projekta iesnieguma iesniegšanas datumu uzskata:

42.1. ja projekta iesniegumu iesniedz personīgi - aģentūras zīmogā norādīto saņemšanas datumu;

42.2. ja projekta iesniegumu nosūta pa pastu - pasta zīmogā norādīto nosūtīšanas datumu;

42.3. ja projekta iesniegumu iesniedz elektroniski - datumu un laiku, kad tas nosūtīts pa elektronisko pastu.

43. Projekta iesniegumu administratīvo vērtēšanu veic aģentūra atbilstoši šo noteikumu 3.pielikuma sadaļā „Atbilstības kritēriji” un sadaļā „Administratīvie kritēriji” minētajiem kritērijiem. Projekta iesniegumu kvalitatīvo vērtēšanu veic aģentūras izveidota projektu vērtēšanas komisija (turpmāk – vērtēšanas komisija). Komisija darbojas saskaņā ar aģentūras apstiprinātu nolikumu, kas ir saskaņots ar programmas apsaimniekotāju.

44. Vērtēšanas komisijas sastāvā ir programmas apsaimniekotāja un aģentūras pārstāvji. Komisijas darbā novērotāja statusā var piedalīties donorvalstu un Finanšu instrumenta biroja pārstāvji.

45. Vērtēšanas komisija izvērtē projekta iesniegumu atbilstoši šo noteikumu 3.pielikumā noteiktajiem kvalitatīvajiem vērtēšanas kritērijiem.

46. Projekta iesniegumu atzīst par atbilstošu vērtēšanas kritērijiem, ja tas atbilst visiem šo noteikumu 3.pielikumā norādītajiem vērtēšanas kritērijiem.

47. Ja projekta iesniegums neatbilst kaut vienam šo noteikumu 3.pielikumā norādītajam atbilstības vai administratīvajam kritērijam, aģentūra to noraida. Pamatojoties uz vērtēšanas komisijas atzinumu, aģentūra pieņem lēmumu par projekta iesnieguma apstiprināšanu, ja tas atbilst visiem šo noteikumu 3.pielikumā norādītajiem vērtēšanas kritērijiem, vai projekta noraidīšanu, ja aktivitātē nav pieejams finansējums.

48. Lēmumu par projekta iesnieguma apstiprināšanu vai noraidīšanu aģentūra paziņo projekta iesnieguma iesniedzējam 10 darbdienu laikā no aģentūras lēmuma pieņemšanas dienas.

49. Aģentūra piešķir finansējumu divpusējā sadarbības fonda līdzfinansējuma saņēmējam, kura projekta iesniegumu ir apstiprinājusi aģentūra un, ar kuru ir noslēgts projekta līgums par divpusējās sadarbības fonda sagatavošanas vīzīšu īstenošanu (turpmāk – divpusējās sadarbības fonda projekta līgums).

50. Aģentūra savā tīmekļa vietnē [www.viaa.gov.lv](http://www.viaa.gov.lv) publicē finansējuma saņēmēju sarakstu – apstiprinātos projektus un iesaistītās institūcijas, tai skaitā norādot sagatavošanas vizīšu dalībniekus. Projekta iesniedzēji var papildus brīvprātīgi publicēt informāciju par projektu un tā rezultātiem savās tīmekļa vietnēs.

51. Aģentūra ar divpusējā sadarbības fonda līdzfinansējuma saņēmēju slēdz divpusējās sadarbības fonda projekta līgumu 15 darbdienu laikā no dienas, kad aģentūra ir informējusi projekta īstenotāju par lēmuma pieņemšanu. Projektu var sākt īstenot ar dienu, kad aģentūra ir pieņēmusi lēmumu par projekta iesnieguma apstiprināšanu, bet ne ilgāk kā līdz dienai, kad noslēdzas projektu iesniegumu pieņemšana aktivitātēs „Pētniecība” un „Stipendijas”.

52. Ja projekta kopējās izmaksas pārsniedz projektam piešķirto finansējumu, starpību sedz no divpusējā sadarbības fonda līdzfinansējuma saņēmēja vai tā partneru līdzekļiem.

53. Divpusējā sadarbības fonda līdzfinansējuma saņēmējs 30 darbdienu laikā pēc projekta beigām iesniedz aģentūrā:

53.1. noslēguma pārskatu par projekta īstenošanu saskaņā ar līgumam par projekta īstenošanu pievienoto veidlapu;

53.2. dokumentus, kas apliecina projekta dalībnieku komandējumu projekta ietvaros (tai skaitā komandējuma rīkojumu un organizēto sanāksmju protokolus);

53.3. bankas konta izrakstu, kas apliecina pārskaitījumus projekta dalībniekiem un projekta īstenošanai nepieciešamo pakalpojumu iegādi;

53.4. aviobiļešu un iekāpšanas karšu kopijas, kas apliecina vizītes norisi saskaņā ar apstiprināto projektu;

53.5. citus dokumentus, ko aģentūra uzskata par nepieciešamu iesniegt.

54. Projektam piešķirto kopējo finansējumu aģentūra izmaksā divpusējā sadarbības fonda līdzfinansējuma saņēmējam 20 darbdienu laikā no dienas, kad aģentūra ir apstiprinājusi noslēguma pārskatu par projekta īstenošanu.

**V. Noslēguma jautājums**

55. Līdz *euro* ieviešanas dienai:

55.1. noteikumu 6.punktā minētās summas ir EUR 6 122 500, EUR 518 250, EUR 4 992 000 un EUR 612 250 ekvivalents latos atbilstoši Latvijas Bankas noteiktajam valūtas kursam;

55.2. noteikumu 7.punktā minētās summas ir EUR 122 449, EUR 24 490, EUR 48 980, EUR 48 979, EUR 1 045 037, EUR 4 435 556, EUR 519 458 ekvivalents latos atbilstoši Latvijas Bankas noteiktajam valūtas kursam;

55.3. noteikumu 25.punktā minētās summas ir EUR 73 470, EUR 48 980, EUR 24 490, EUR 12 973, EUR 11 517 ekvivalents latos atbilstoši Latvijas Bankas noteiktajam valūtas kursam;

55.4. noteikumu 37.punktā minētā summa EUR 1000 ekvivalents latos atbilstoši Latvijas Bankas noteiktajam valūtas kursam.

Ministru prezidents V.Dombrovskis

Izglītības un zinātnes ministrs V.Dombrovskis

Iesniedzējs:

Izglītības un zinātnes ministrs V.Dombrovskis

Vizē:

Politikas iniciatīvu un attīstības departamenta direktore,

valsts sekretāres pienākumu izpildītāja L.Lejiņa

09.10.2013. 12:35

3542

Arāja 67047875

gunta.araja@izm.gov.lv